CELEX: 32017D0938
Language: el
Date: 2013-09-23 00:00:00
Title: Απόφαση (ΕΕ) 2017/938 του Συμβουλίου, της 23ης Σεπτεμβρίου 2013, σχετικά με την υπογραφή, εξ ονόματος της Ευρωπαϊκής Ένωσης, της σύμβασης της Μιναμάτα για τον υδράργυρο

2.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 142/2
            
         ΑΠΌΦΑΣΗ (ΕΕ) 2017/938 ΤΟΥ ΣΥΜΒΟΥΛΊΟΥ
   της 23ης Σεπτεμβρίου 2013
   σχετικά με την υπογραφή, εξ ονόματος της Ευρωπαϊκής Ένωσης, της σύμβασης της Μιναμάτα για τον υδράργυρο
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Ο υδράργυρος και οι ενώσεις του είναι ουσίες ιδιαίτερα τοξικές για την ανθρώπινη υγεία και την υγεία των ζώων και των φυτών. Στην Ένωση, ο υδράργυρος και οι ενώσεις του υπόκεινται σε ρυθμίσεις οι οποίες αποσκοπούν στην προστασία της ανθρώπινης υγείας και του περιβάλλοντος.
            
         
               (2)
            
            
               Το 2009 το διοικητικό συμβούλιο του Προγράμματος των Ηνωμένων Εθνών για το Περιβάλλον (UNEP) ζήτησε από τον εκτελεστικό διευθυντή του UNEP να αναθέσει σε διακυβερνητική διαπραγματευτική επιτροπή εντολή κατάρτισης μιας παγκόσμιας, νομικά δεσμευτικής πράξης για τον υδράργυρο, αποβλέποντας στην ολοκλήρωση των εργασιών της εν λόγω επιτροπής πριν από την 27η τακτική συνεδρίαση του διοικητικού συμβουλίου, το 2013.
            
         
               (3)
            
            
               Τον Δεκέμβριο του 2010 το Συμβούλιο εξουσιοδότησε την Επιτροπή να συμμετάσχει, εξ ονόματος της Ένωσης και όσον αφορά τα θέματα που υπάγονται στην αρμοδιότητά της και για τα οποία η Ένωση έχει θεσπίσει κανόνες, στις διαπραγματεύσεις για την κατάρτιση παγκοσμίως νομικά δεσμευτικής πράξης σχετικά με τον υδράργυρο, σύμφωνα με τις διαπραγματευτικές οδηγίες που παρατίθενται στο προσάρτημα της εν λόγω εξουσιοδότησης.
            
         
               (4)
            
            
               Η διαπραγματευτική διαδικασία ολοκληρώθηκε με επιτυχία κατά την πέμπτη συνεδρίαση της διακυβερνητικής διαπραγματευτικής επιτροπής στη Γενεύη, στις 13 έως 18 Ιανουαρίου 2013.
            
         
               (5)
            
            
               Η Ένωση έπαιξε πρωταγωνιστικό ρόλο στις διαπραγματεύσεις και συμμετείχε ενεργά στη διαμόρφωση του αποτελέσματος, το οποίο βρίσκεται εντός των ορίων των διαπραγματευτικών οδηγιών που είχαν δοθεί στην Επιτροπή.
            
         
               (6)
            
            
               Το Συμβούλιο εξέφρασε την ικανοποίησή του για την έκβαση της διαπραγματευτικής διαδικασίας κατά την 3233η σύνοδό του, στις 21 Μαρτίου 2013.
            
         
               (7)
            
            
               Η παγκόσμια, νομικά δεσμευτική πράξη για τον υδράργυρο θα είναι ανοικτή προς υπογραφή, ως σύμβαση της Μιναμάτα για τον υδράργυρο, στη διάρκεια διπλωματικής διάσκεψης που θα πραγματοποιηθεί στην πόλη Kumamoto (Ιαπωνία), στις 7 έως 11 Οκτωβρίου 2013.
            
         
               (8)
            
            
               Συνεπώς, η σύμβαση της Μιναμάτα για τον υδράργυρο θα πρέπει να υπογραφεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Παρέχεται η εξουσιοδότηση για την υπογραφή, εξ ονόματος της Ένωσης, της σύμβασης της Μιναμάτα για τον υδράργυρο, με την επιφύλαξη της σύναψης της εν λόγω σύμβασης (1).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη σύμβαση εξ ονόματος της Ένωσης.
   Άρθρο 3
   Η παρούσα απόφαση αρχίζει να ισχύει την ημερομηνία έκδοσής της.
   
      Βρυξέλλες, 23 Σεπτεμβρίου 2013.
      
         
            Για το Συμβούλιο
         
         
            Ο Πρόεδρος
         
         V. JUKNA
      
   
   
      (1)  Το κείμενο της σύμβασης θα δημοσιευθεί μαζί με την απόφαση για τη σύναψή της.